題苗經歷耕野
作者：方回
朝代：宋

paragraphs: 士以仕爲業，野處無所耕。
近世所大患，苟進頹厥聲。
蘇子佩六印，相國不爲榮。
坐乏二頃田，此事誤平生。
廓然天壤間，一犁早經營。
春夏刈麻麥，秋冬穫稻粳。
蓋頭有把茅，餬口有杯羹。
豈肯拾此去，垂涎公與卿。
不遇湯先主，伊葛亦何成。
聘顧不至三，寧爲畎畝氓。
駟馬高車間，一跌足可驚。
豈如牛背上，穩卧無欹傾。
調鼎與荷鋤，心手自權衡。
我有一飽資，去就萬事輕。